Paspoort-video: Werknemer is 'swartgesmeer', sê vakbond | Maroela Media
Die vakbond Nehawu het Malusi Gigaba, minister van binnelandse sake, daarvan beskuldig dat hy in die openbaar 'n werknemer swartgesmeer het toe 'n video op sosiale media aan die lig gekom het waar die persoon meer aandag aan haar selfoon gee as aan die werk wat sy by Beitbrug-grenspos moet doen.
Die beeldmateriaal wys hoe die werknemer op haar selfoon doenig is terwyl sy paspoorte by die besige grenspos tussen Suid-Afrika en Zimbabwe moet stempel. Gigaba het daarna op Twitter bevestig dat dissiplinêre stappe gedoen sal word teen die werknemer.
Die National Health and Allied Union (Nehawu) het Gigaba veroordeel dat hy die werknemer openlik aangespreek het. "Ons verwerp die swartsmeerdery van ons lid in die publiek, in plaas daarvan dat sy aan 'n interne dissiplinêre proses onderwerp is, indien die departement van mening is dat sy 'n oortreding begaan het en daarvoor aanspreeklik gehou moet word."
Nehawu veroordeel ook die voortgesette veroordeling van die lid in die "hof van openbare mening", tesame met die minister op sy Twitter-rekening.
Maroela Media het vroeër berig die werknemer en drie toesighouers sal onderwerp word aan dissiplinêre stappe.
Mkuseli Apleni, direkteur-generaal van die departement, het gesê die voorval is 'n direkte oortreding van die beleid wat betref die gebruik van selfone by werkstasies. "Ek is baie besorg dat die persoon met sekuriteitsdokumente werk sonder om aandag te gee aan detail, en eerder aandag gee aan haar selfoon. Ons het met dissiplinêre maatreëls begin teen die beampte en drie toesighouers," het Apleni bygevoeg.
Nehawu het egter sy lede se werksomstandighede in die departement bevraagteken. "Ons is altyd op die voorpunt daarvan om die aaklige toestande, waaronder ons lede moet werk, aan die lig te bring. Dit sluit die groot werklas en lang ure in, want die departement weier om vakante poste te vul, veral by grensposte.
"Die departement weier ook om enige oortyd te betaal, tog word daar van werknemers verwag om die ekstra myl te loop. Ons hoop dat dieselfde ywer, waarmee ons lid swartgesmeer is, gesien sal word wanneer hulle verseker dat ons lede met waardigheid behandel word en hul bonusse betaal word."
binnelandse sake paspoort-video
Sperdatum oor puttoilette by skole
Siestog oor haar werksomstandighede "swak" is mag sy tydig en ontydig op haar foon wees……….? Die gedrag is algemeen. Ek was vandag in n roomyswinkel en moes wag om gehelp te word. Wou vir haar se kliente is meer belangrik as haar foon maar dit sou dadelik rassisme genoem word. Swak diens in SA is aan die van die dagorde
Hulle maak soos hulle leier maak. Speel games as hulle moet werk. Hoe kan hy vir haar dissiplineer as hy dieselfde doen
Miskien moet Nehawu se lede hulle werk doen gedurende werksure dan hoef daar nie oortyd te wees nie.